Parchetul din Iași a deschis ieri un dosar de evaziune fiscală! Noi acte interne confirmă: Vitalaire încasa bani și de la CAS, și de la pacienți. Bolnavii restanți sînt amendați cu 73% pe an! Doar moartea la vîrsta de 47 de ani a salvat-o pe Dumitra Opincă de proces, deși CAS Vâlcea plătise firmei Vitalaire toți banii pentru aparatul de oxigen!

marți, 22 noiembrie 2016, 6:57

”Întrebarea oricărui om care îmi citește mărturia e normală: de ce am ajuns să vorbesc abia acum? Pentru că oamenii ăștia au o putere și un anturaj speciale. Clanul Cordunenilor din Iași vă spune ceva?!” Fost angajat al Vitalaire, sursă a ziarului

La aproape două zile după ce ziarul a arătat șefilor firmei înregistrările de contabilitate dublă, Vitalaire continuă să nu poată explica documentele.

Parchetul de pe lîngă Tribunalul Iași a deschis ieri un dosar de evaziune fiscală.

Ziarul publică azi trei noi seturi de facturi duble emise de firma de dispozitive medicale în cazul unei femei dintr-un mic sat vîlcean.

Puse față în față, hârtiile interne ale corporației și cele furnizate de Casa de Asigurări de Sănătate arată cum se luau bani din ambele părți.

Vitalaire primea decontări de la CAS și își factura și pacienții.

Iar dacă nu plătesc, bolnavii sunt taxați în tribunal cu penalități de 73% pe an!

Cum explică bunii amici și colegi, directorul Lucian Bentu și avocatul Dragoș Bobu, când sunt întrebați ceea ce se întâmplă.

Investigație de Mirela Neag, Răzvan Luțac și Cătălin Tolontan

Măcar numele să le fie scrise apăsat.

Dumitra Niculina Opincă s-a născut pe 12 august 1963 și a murit devreme, pe 20 mai 2010.

E a trăit în satul Valea Cheii, comuna Păușești-Măglași, județul Vâlcea.

Ca în basme, duhul femeii dispărute la 47 de ani a continuat să colinde un an și jumătate instanțele românești, la chemarea firmei Vitalaire.

Până când, în zorii zilei de 17 octombrie 2011, Judecătoria Iași a pus capăt filmelor cu vampiri.

Instanța a comunicat firmei de aparate medicale că-i respinge cererea de executare silită.

Magistrații au constatat ”lipsa capacității procesuale de folosință a pârâtei”.

În acea dimineață, statul român a consimțit că Vitalaire nu mai are nimic de folosit de pe urma Dumitrei.

Îi datorează bani și scuze

Umbra juridică rămîne pe Pămînt mult după ultima bătaie a inimii.

Iar Dumitra Opincă a plecat ducînd cu ea calitatea amară de pârât, care a continuat să bănănăie pe aici.

De aceea, în versiunea karmică, ea figurează cu datorii de 1.018 lei, numai partea Vitalaire, fără a mai socoti aici taxele de timbru.

Având în vedere distanța dintre lumile unde ne găsim azi noi și Dumitra, taxele de timbru sunt mari și relativ greu de achitat.

Bine că a scăpat!

Numai că un calcul cu toate documentele în mână arată că socotelile sunt taman de-a-ndoaselea: SC Air Liquide Vitalaire România SRL, filiala megacorporației cu același nume, îi datorează bani Dumitrei Niculina Opincă.

Și scuze!

3,3 milioane de lei este profitul net al VitalAire România în 2015

15,5 milioane de lei este cifra de afaceri a Vitalaire România în 2015

Femeia din Valea Cheii a fost dată în judecată de către ”Subscrisa Vitalaire, reprezentată legal prin Hans-Georg Oestermann și Pierre-Emmanuel Augustin, administratori, prin Cabinet de Avocat Dragoș Bobu”.

Măcar numele să le fie scrise apăsat!

Cum a ajuns o multinațională să semene cu un grup de recuperatori?

Procesul Dumitrei din Valea Cheii este unul dintre cele aproape 3.000 pe care firma recunoaște că ”le-am deschis împotriva pacienților răuplatnici”.

Dialog cu Lucian Bentu, directorul general al SC Air Liquide Vitalaire România SRL, și cu avocatul Dragoș Bobu, bunul său prieten și colaborator.

-Șefii dumneavoastră de la Paris cunosc numărul imens de procese din România?

-Da, sigur că-l cunosc Dar ce să facem? Noi le explicăm întotdeauna la Paris despre ce e vorba!

-Și ei nu sunt îngrijorați? O multinațională cu afaceri medicale arată ca și cum s-a transformat în recuperatori de bani.

(Avocatul Dragoș Bobu dă să intervină în discuție)

– Dumneavoastră, domnule Bobu, sunteți angajat al firmei?

-Nu.

-Sunteți avocatul companiei?

-Da, sunt. Dar aici vorbesc nu ca avocat, ci în calitate de membru în Consiliul Director al companiei Vitalaire.

-Nu e un conflict de interese?

-Ce conflict?

90% dintre procesele cu pacienții sunt câștigate de Vitalaire, potrivit estimărilor avocatului Bobu

-Să fiți și în Consiliul Director și să câștigați bani, prin casa dumneavoastră de avocatură, Dragoș Bobu, din procesele pe care firma le intentează.

-Nu cred că e un conflict. Eu fac mult mai multe lucruri pentru firmă decât să o reprezint în procese.

-Nu primiți o sumă variabilă în funcție de câte procese aveți?

-Primesc o sumă fixă lunară. Am cheltuieli, am trei oameni angajați doar pentru procesele Vitalaire.

”Toată această blestemăție care se întâmplă cu procesele e din vina Caselor de Asigurări. Iar pacienții nu plătesc” Dragoș Bobu, avocatul Vitalaire

-Și firma VitalAire nu are nicio responsabilitate?

(Directorul Bentu preia răspunsul)

-Mulți pacienți nu înțeleg sistemul foarte bine și dau vina pe noi. Eu consider că facem toate eforturile să ținem sub control această situație.

Suma se dublează prin penalități!

Procesul începe pe 28 martie 2011, la aproape un an după ce Dumitra se prăpădise în satul ei.

În instanță, firma depune facturi care atestă că pârâta nu plătise, vreme de 8 luni, cei 60 de lei datorați lunar.

În total cam 480 de lei.

Pretențiile Vitalaire se dublează prin penalități și dobânzi: îi cer 1018 lei!

73%pe an ajung să cumuleze penalitățile pe an într-un contract precum cel între Vitalaire și Dumitra Opincă

0,2% sunt penalitățile pe zi trecute în contractele pe care firma le face cu pacienții săi medical dependenți de oxigen

Gazeta Sporturilor a intrat însă în posesia fișei interne a ”cazului Dumitra Niculina Opincă”.

O sursă din companie a furnizat ziarului ”centralizatorul client” și trei seturi de facturi duble.

Sunt emise în aceeași secundă 🙂

”Ca și în cazul pe care l-ați prezentat ieri în ziar, firma făcea două facturi identice. Înregistra în contabilitate facturile de 0,01 lei și le păstra pe cele false, cu suma de 60 de lei. Cu acestea din urmă a mers la procesul cu Opincă”, explică omul din Vitalaire.

Publicăm trei rânduri de facturi duble, cu aceeași serie și număr, dar cu sume diferite, existente pe numele Dumitra Opincă.

La proces, cei de la Vitalaire au prezentat facturile de 60 de lei, potrivit întâmpinării trimise de administratorii Georg Oestermann și Pierre-Emmanuel Augustin, prin Cabinet de Avocat Dragoș Bobu.

Măcar numele să le știm.

Casa confirmă: am achitat tot!

Dar nici un om nu seamănă cu altul, nici o suferință cu alta și, în ”cazul Dumitra Niculina Opincă”, nici o factură cu alta.

În afară de ce a meșterit în propria contabilitate, firma Vitalaire a decontat sumele și la Casa de Asigurări de Sănătate.

Gazeta Sporturilor a cerut și a primit de la CAS Vâlcea sumele plătite din bani publici către Vitalaire ”pe deciziile eliberate asiguratului Dumitra Niculina Opincă”.

Informațiile furnizate ziarului din sistemul național de sănătate publică povestesc cum, din 12 octombrie 2009 și până în ziua morții sale, 20 mai 2010, Dumitra a plătit prin Casa de Asigurări către Vitalaire câte 159,52 de lei pe lună.

În total, ea a achitat, fără să știe, 1.276 de lei.

Dumitra Opincă s-a achitat cu vârf și îndesat!

Pentru că banii Casei de Asigurări sunt, de fapt, banii ei și ai tuturor oamenilor de pe lista celor 3.000 de procese.

Nu Casa plătește, ci oamenii plătesc!

Trei prețuri

Conform acestor date, Vitalaire avea trei tipuri de tarife și de raportări:

Către acționari și către ANAF: 0,01 lei pe lună. Către pacient și tribunal: 60 de lei pe lună. Către Casa de Asigurări de Sănătate: 159,52 de lei pe lună.

”Problema nu era că noi adunam 159 de lei de la Casă și 60 de lei de la pacient, dacă așa era conceput contractul, ci ceea ce spuneam pacientului la început și faptul că acesta devenea dator deși el, contabil, nu era dator!”, explică sursa.

În cazul Dumitrei Opincă e straniu cum ea s-a ocupat să asigure toate documentele, să obțină decizia pentru ca CAS-ul să-i deconteze neîntrerupt contractul cu Vitalaire, a trimis apoi decizia la iași, dar n-a plătit nici una dintre ratele personale!

Sistemul de decontare este, într-adevăr, prost făcut de către stat.

E un calvar pentru bolnavii în stare gravă, care apelează la oxigen, să se plimbe trimestrial la medicii specialiști, să facă spirometrie de fiecare dată, să ducă decizia la CAS, să o primească prin poștă și să o retrimită furnizorului.

Sistemul în sine împinge la scurtături.

E, realist vorbind, greu pentru furnizor să introducă decizia în sistemul centralizat în 72 de ore că acesta este termenul. ”Tocmai de aceea, am văzut de multe ori cum la Vitalaire se semna pe decizie în numele bolnavului. Decizia era trimisă direct la firmă de la Casă”, povestește un alt fost angajat.

Dar, dacă deschizi ușa asta, cum îți oprești angajații să inventeze contracte cu persoane ale căror date personale și medicale le pot parveni relativ lesne dinspre medici?

S-au răzgăndit la cîteva sute de metri de aeroport!

Deși aveau planificată o deplasare în Franța, ”pentru un training la compania-mamă, că urmează să comercializăm în România pompe de insulină”, cei doi prieteni care conduc firma, directorul Bentu și avocatul Bobu, s-au răzgândit.

Ei au renunțat să mai urce în avion când erau la câteva sute de metri de aeroportul Otopeni.

Parchetul din Iași a început să adune date și mărturii

Parchetul de pe lângă Tribunalul Iași a deschis un dosar penal pentru evaziune fiscală. ”În privința lui Dragoș Bobu, ca avocat e posibil ca el să fie anchetat de DNA”, spune o sursă judiciară.

Iar angajații firmei, susțin surse din interior, au început să-și facă deja planuri ca să discute cu procurorii, după principiul niciodată suficient de rapid concretizat: cine vorbește are o șansă în plus.

Dumitra Opincă a intrat în mormânt știind că e datoare.

Rugat ieri să explice noul set de facturi duble și cazul decontării și de la pacient, și de la Casa de Sănătate, directorul general Lucian Bentu a răspuns.

Așa a răspuns: ”Am dispus departamentelor abilitate din cadrul societății un raport asupra situațiilor prezentate de dumneavoastră”.

Iar Dragoș Bobu și-a restricționat profilul de facebook, ca să-și protejeze numele.

”Alo, Valea Cheii?”

Apropo de nume.

Dialog cu Primăria Păușești-Măglași, unde a trăit femeia.

-Bună ziua, aveți idee unde putem da de un moștenitor al Dumitrei Niculina Opincă? E din Valea Cheii. A murit în 2010, în primăvară.

-Noi nu avem niciun Opincă pe aici. Să mai întreb, să verificăm, dar suntem siguri că nu e de la noi.

A doua zi. Ninge peste toată țara, din Vâlcea și până în Iași.

-Bună ziua, în legătură cu Dumitra Opincă am revenit.

-Ne pare rău, am căutat peste tot. Și în acte, și în registrul agricol. Și pe listele de vot. Nu am avut nicio Dumitra Opincă. O singură idee ne-a venit, tot căutând. Aici, la noi chiar la Valea Cheii, a existat un azil de oameni sărmani, care a fost evacuat mai demult! Poate să fi fost dânsa de acolo?

Când e să dispari în iarnă, te pierzi cu totul, cu șanse minime de reabilitare.

Măcar numele să i-l scriem apăsat.

Dumitra Niculina Opincă, om cinstit.

Primul episod al investigației. ”Mărturii și documente dintr-o multinațională pharma: “Firma noastră înșală bolnavii săraci din România!”.